แบงก์ปูดเงินทอนสินเชื่อรถ
เกียรตินาคินเร่งสกัดดีมานด์เทียม หลังพบสินเชื่อรถเงินทอนกระทบคุณภาพหนี้
6 ธ.ค. 2561

เกียรตินาคินเร่งสกัดดีมานด์เทียม หลังพบสินเชื่อรถเงินทอนกระทบคุณภาพหนี้
นายอภินันท์ เกลียวปฏินนท์ ประธานเจ้าหน้าที่บริหาร กลุ่มธุรกิจการเงินเกียรตินาคินภัทร เปิดเผยว่า สาเหตุที่หนี้ที่จับตามองเป็นพิเศษ (Special Mention Loan : SM) ของสินเชื่อรถยนต์สูงขึ้นอย่างผิดปกติเมื่อเทียบกับสินเชื่อประเภทอื่น ส่วนหนึ่งมาจากดีมานด์เทียมจากตัวแทนขายรถยนต์ (ดีลเลอร์) ที่แข่งขันกันผลักดันยอดขายกันอย่างหนักหน่วง
ทั้งนี้ วิธีที่ดีลเลอร์ใช้จะกำหนดราคา 2 ชุด ราคาซื้อขายจริงที่ลดให้เป็นพิเศษ และราคาเพื่อทำสัญญาเงินกู้กับธนาคารที่เป็นราคาประกาศซึ่งสูงกว่า ทำให้ผู้ซื้อได้รับเงินทอนและนำไปใช้จ่ายฟุ่มเฟือย รวมทั้งเห็นโปรโมชั่นที่ใกล้เคียงกัน เช่น ซื้อรถแถมทอง ให้สินเชื่อรถยนต์ท็อปอัพอุปกรณ์รถยนต์ เป็นต้น
“สิ่งที่เกิดขึ้นถือเป็นเรื่องไม่ปกติ เราเห็นหลายที่ทำแบบนี้เยอะขึ้น แข่งขันกันหน้ามืด ใช้วิธีลดราคาล้างสต๊อกเก่า หรือทำโปรโมชั่นซื้อรถได้เงินทอน โดยเฉพาะรถที่ขายไม่ออก รถตกรุ่น โดยธนาคารก็ไปร่วมมือให้ไฟแนนซ์โดยไม่รู้ตัว”นายอภินันท์ กล่าว
อย่างไรก็ดี สถานการณ์ดังกล่าวไม่เป็นผลดีกับใคร แม้แต่ค่ายรถยนต์เอง เพราะการปั่นยอดขายด้วยวิธีแบบนี้ทำให้เสียแบรนด์ กดราคารถยนต์แบรนด์ตัวเองให้ตกต่ำ ส่วนสถาบันการเงินก็ไม่อยากให้มี เพราะมีความเสี่ยงต่อการเกิดหนี้เสียที่อาจควบคุมไม่ได้
อย่างไรก็ตาม ธนาคารอยู่ระหว่างจัดการสินเชื่อที่ปล่อยในลักษณะผิดปกติอยู่ แต่กรณีดังกล่าวมักมารู้ตอนที่เข้าสู่กระบวนการยึดไปแล้ว จึงมีการกำหนดเงื่อนไขปล่อยสินเชื่อใหม่ อาทิ ไม่ให้สินเชื่อบนอุปกรณ์เสริมรถยนต์ซึ่งไม่มีมูลค่าที่แท้จริง
สำหรับเกียรตินาคิน มีอัตรา SM สูงผิดปกติจริง โดยรถยนต์มือสอง SM อยู่ที่ระดับ 10% กว่า จาก 7-8 ปีที่แล้ว อยู่ที่ 6-7% แต่มีบางปีเคยสูงถึง16% ส่วน SM รถยนต์ใหม่อยู่ระดับ 6-7% ขณะที่หนี้ที่ไม่ก่อให้เกิดรายได้ (เอ็นพีแอล) เฉลี่ยที่ระดับ 2%